Anjing Donggyeong

Anjing Donggyeong, yang juga dipanggil daenggyeon, ialah satu baka anjing berekor kontot semula jadi yang berasal dari Korea. Ia merupakan baka terancam dengan jumlah sekitar 600 ekor anjing dan telah dilindungi sebagai warisan semula jadi di Korea Selatan sejak tahun 2012 (Pentadbiran Warisan Budaya Korea, nombor 540).

Etimologi
Donggyeong ialah nama ibu kota Silla, sebuah dinasti Korea zaman pertengahan. Kini, bandar ini dikenali sebagai Gyeongju.

Penampilan
Anjing Donggyeong mempunyai ekor sangat pendek atau tidak mempunyai ekor, yang merupakan ciri menonjol yang dibezakan daripada baka anjing lain di Korea. Ciri muka anjing Donggyeong adalah serupa dengan ciri muka sejenis anjing lain, anjing Jindo Korea, yang juga merupakan anjing warisan semula jadi di Korea Selatan.

Sejarah
Analisis DNA menunjukkan bahawa anjing Donggyeong dan anjing Jindo Korea berpisah daripada leluhur bersama pada sekitar 900 tahun lalu.

Ciri anjing Donggyeong disebut dalam catatan lama seperti Donggyeong Jabgi (동경잡기; 東京雜記) (1845), Jeungbomunhyunbigo (증보문헌비고; 增補文獻備考) (1770), dan juga didapati pada anak patung anjing lempung dari abad keenam yang digali di sekeliling Gyeongju.

Pada masa lampau, terdapat populasi besar anjing Donggyeong di Gyeongju, tetapi anjing ini dikorbankan semasa era penjajahan Jepun (1910–1945). Terdapat dakwaan bahawa anjing ini mungkin telah dibunuh kerana keserupaan dengan komainu, figura anjing yang disimpan di istana-istana diraja Jepun atau di tokong-tokong. Semasa tempoh itu, bilangan anjing seperti anjing Donggyeong, anjing Jindo, dan sapsali berkurangan kerana dibunuh secara besar-besaran untuk menggunakan kulit anjing tersebut untuk kot musim sejuk.

Walaupun selepas pembebasan Korea pada tahun 1945, situasi anjing Donggyeong adalah tidak baik. Anjing ini dibenci oleh orang awam: ketiadaan ekor dianggap membawa nasib malang, atau anjing berkenaan disalah anggap sebagai anjing cacat. Bilangan anjing Donggyeong menurun secara mendadak akibat itu. Penghibridan dengan baka lain memperparah situasi. Setelah salah faham mengenai rupa bentuk ekor diselesaikan, usaha pemeliharaan baka bermula dan anjing ini ditetapkan sebagai warisan kebangsaan.

Lihat juga
 Anjing gembala lama Inggeris
 Anjing Jindo Korea
 Nureongi
 Sapsali

Catatan

Rujukan

Donggyeong, Anjing
Donggyeong, Anjing
Donggyeong, Anjing
Donggyeong, Anjing